ኣይተ ጌታቸው ረዳ፡ ኣብ ውሽጢ ህወሓት ለውጢ ኣይተገበረን ዝብሉ ሰባት "እንታይ መሰረት ገይሮም ከምኡ ከምዝብሉ ኣይርደአንን" በሃሊ እዮም። ህወሓት ኣብ ጉባኤኡ፡ ትሕቲ 35 ዓመት ዕድመ ዘለዎም 30 ሰባት ናብ ማእኸላይ ኮሚቴ ከምዝእተወ ብምግላፅ ድማ፡ ነቲ ህወሓት ምስ ካልኦት ውድባት ዝመጣጠን ለውጢ ኣይገበረን ዝብል ሞገት ይነፅግዎ። ፕረዚደንት ነበር ክልል ትግራይ ኣይተ ገብሩ ኣስራት ግን፡ እቲ ወሳኒ ስልጣን ኣብ ኢድ ፈፃሚ ስራሕ እዩ ዘሎ፡ ፈፃሚ ስራሕ ህወሓት ድማ ኣይተለወጠን እዮም ዝብሉ። ኣይተ ጌታቸው ግን ነዚ ኣይቕበልዎን። እቲ ዝዓበየ ስልጣን ናይ ማእከላይ ኮሚቴ እዩ እዮም ዝብሉ። ጀነራል ፃድቃን ድማ ካብ ለውጢ መሪሕነት ብዝሰገረ፡ "ህወሓት ንወያናይ ዲሞክራስን ልምዓታዊ መንግስትን ክኽተልየ ኢሉ ብግልፂ ኣቐሚጡ፤ ኣዴፓ ግን ነዚ ስነሓሳብ ኣብ ሕቶ ኣእትይዎ ኣሎ" ይብሉ። "ናይ ህወሓት ጉባኤ ነቲ ዝነበረ ፖሊት ቢሮ ከምዘሎ ሒዙ ክኸይድ ከሎ፡ እቶም ካልኦት ውድባት ግን እንተወሓደ ብሰባት ደረጃ ዓበይቲ ዝበሃሉ ለውጥታት ገይሮም ኣለዉ" ይብሉ እቶም ጀነራል። ኣይተ ጌታቸው ረዳ፡ ነባር ፈፃሚ ስራሕ ህወሓት ከምዘለዎ ክቕፅል ዝተወሰነ "ዝተጀመሩ ኣጀንዳታት ስለዘለዉ፡ መታን ንዓቶም ከቐፅል" እዩ ኢሎም። ኢህወዴግ ክገማማዕ ይኽእል ዶ?
